Predmet C‑455/14 P

H

protiv

Vijeća Europske unije

i

Europske komisije

i

Policijske misije Europske unije (EUPM) u Bosni i Hercegovini

„Žalba — Zajednička vanjska i sigurnosna politika (ZVSP) — Odluka 2009/906/ZVSP — Policijska misija Europske unije (EUPM) u Bosni i Hercegovini — Upućeni nacionalni član osoblja — Preraspoređivanje u regionalni ured te misije — Članak 24. stavak 1. podstavak 2. posljednja rečenica UEU‑a — Članak 275. prvi stavak UFEU‑a — Tužba za poništenje i naknadu štete — Nadležnost sudova Europske unije — Članci 263. i 268. te članak 340. stavak drugi UFEU‑a“

Sažetak – Presuda Suda (veliko vijeće) od 19. srpnja 2016.

Zajednička vanjska i sigurnosna politika – Nadležnost suda Unije – Akti koje je donijela policijska misija Europske unije u vezi s raspoređivanjem ljudskih resursa koje su joj dodijelile države članice i institucije Unije – Uključenost

(čl. 2. UEU‑a, čl. 19. st. 1. UEU‑a, čl. 21. UEU‑a i čl. 24. st. 1. podst. 2. UEU‑a; čl. 263. UFEU‑a, čl. 268. UFEU‑a, čl. 270. UFEU‑a, čl. 275. st. 1. UFEU‑a i čl. 340. st. 2. UFEU‑a; Povelja Europske unije o temeljnim pravima, čl. 47.; Pravilnik o osoblju za dužnosnike, čl. 91.; Odluka Vijeća 2009/906/ZVSP)

Opći sud i, u slučaju žalbe, Sud nadležni su za nadzor nad aktima upravljanja osobljem u vezi s operacijama „na terenu” koje je donijela policijska misija Europske unije u odnosu na osoblje koje su uputile države članice. Ta nadležnost proizlazi, kada je riječ o nadzoru zakonitosti spomenutih akata, iz članka 263. UFEU‑a, a kada je riječ o sporovima iz područja izvanugovorne odgovornosti, iz članka 268. UFEU‑a u vezi s člankom 340. stavkom 2. UFEU‑a, uzimajući u obzir članak 19. stavak 1. UEU‑a i članak 47. Povelje Europske unije o temeljnim pravima. Naime, točno je da u skladu s člankom 24. stavkom 1. podstavkom 2. posljednjom rečenicom UEU‑a i člankom 275. stavkom 1. UFEU‑a Sud načelno nema nadležnost u pogledu odredbi koje se odnose na zajedničku vanjsku i sigurnosnu politiku (ZVSP) ni akata donesenih na temelju tih odredaba. Međutim, tim se odredbama uvodi odstupanje od pravila o općoj nadležnosti koju članak 19. UEU‑a dodjeljuje Sudu za osiguravanje poštovanja prava pri tumačenju i primjeni Ugovorâ i one se stoga moraju restriktivno tumačiti. U tom smislu, kao što proizlazi kako iz članka 2. UEU‑a, koji je dio općih odredbi UEU‑a, tako i članka 21. UEU‑a o vanjskom djelovanju Unije, na koji upućuje članak 23. UEU‑a o ZVSP‑u, Unija se temelji osobito na vrijednostima jednakosti i vladavine prava. Samo postojanje djelotvornog sudskog nadzora radi osiguranja poštovanja Unijinih pravnih odredaba svojstveno je postojanju pravne države.

U tim okolnostima, činjenica da se akt upravljanja osobljem policijske misije odnosi na operativno djelovanje Unije o kojem se odlučuje i koje se vodi u okviru ZVSP‑a ne dovodi nužno do isključenja nadležnosti suda Unije. U skladu s člankom 270. UFEU‑a sudovi Unije nadležni su odlučivati o svim tužbama koje podnesu Unijini članovi osoblja upućeni u policijsku misiju Europske unije. Naime, na njih se tijekom trajanja upućivanja u spomenutu misiju i dalje primjenjuje Pravilnik o osoblju i oni stoga sukladno njegovu članku 91. spadaju u nadležnost suda Unije. U tim okolnostima, kada se na članove osoblja koje su uputile države članice i one koje su uputile institucije Unije primjenjuju ista pravila u pogledu izvršavanja njihovih dužnosti na terenu, ne može se smatrati da se doseg iznimnog ograničenja nadležnosti Suda predviđenog u članku 24. stavku 1. podstavku 2. posljednjoj rečenici UEU‑a i članku 275. stavku 1. UFEU‑a proteže do isključenja nadležnosti suda Unije za nadzor nad aktima upravljanja osobljem u vezi s članovima osoblja koje su uputile države članice, koji imaju za cilj odgovoriti potrebama spomenute misije na terenu, s time da je sud Unije u svakom slučaju nadležan za nadzor nad takvim aktima ako se odnose na članove osoblja koje su uputile institucije Unije.

(t. 39.‑44., 50., 55., 58.)